Natália Hejková

Natália Hejková (* 7. apríl 1954, Žilina) je slovenská basketbalová trénerka a bývalá basketbalistka, od roku 2019 je členkou siene slávy FIBA.

Hráčska kariéra 
Natália Hejková hrala počas aktívnej kariéry v kluboch Slávia VŠ Praha (1972-1979, v roku 1976 vyhrala druhú najvýznamnejšiu klubovú trofej Pohár Lliliany Ronchettiovej) a TJ SCP Ružomberok (1979-1986), obvykle na poste rozohrávačky.

Trénerská kariéra 
 1987 - 2003 SCP Ružomberok
 2003 - 2006 MKB Euroleasing Sopron
 2006 - 2008 Spartak Moskovská oblasť
 2008 - 2009 Dinamo Moskva
 2011  Ros Caseres Valencia
 2012 - doteraz USK Praha

SCP Ružomberok 
Najúspešnejšie a najdlhšie pôsobenie trénerky Natálie Hejkovej je spojené s Ružomberkom. Z klubu regionálneho významu vybudovala v pomerne skromných podmienkach jeden z najsilnejších klubov na európskom kontinente.

Ponuku trénovať prvoligový Ružomberok dostala v roku 1987 od vtedajšieho manažéra Jozefa Smoleka, s ktorým na najbližších 16 rokov vytvorili úspešnú dvojicu.

Prvý úspech zaznamenala v sezóne 1989/1990, kedy v československej lige získal Ružomberok 4. miesto. V tíme už bola rozohrávačka Iveta Bieliková, hrajúca v klube Ružomberka až do roku 2003. Vo federálnej lige klub až do rozdelenia Československa dominoval a v poslednom ročníku získal titul majstra bez jedinej prehry. Nasledovalo 10 titulov majstra Slovenska v rade. Po vnútro-klubových problémoch v roku 2003 opustila Ružomberok ešte pred skončením sezóny a 11. titul získalo SCP pod vedením Jeleny Mozgovej.

Najvýraznejšie úspechy dosiahla Natália Hejková na medzinárodnej scéne, keď 2 krát zvíťazila s Ružomberkom v Európskej lige (1999, 2000) a 6 krát sa dostala medzi najlepšie 4 družstvá, tzv. turnaj Final Four (1993, 1996, 1997, 1999, 2000, 2002). Na Golden Cup-e, neoficiálnych majstrovstvách sveta klubov v brazílskej Londrine v roku 1998 získal SCP Ružomberok pod jej vedením druhé miesto.

MKB Euroleasing Sopron 
S maďarským tímom sa 3 krát prebojovala do Európskej ligy, najlepšie umiestnenie dosiahla v sezóne 2003/2004 - 4. miesto v skupine A a postup do play-off súťaže, kde bolo družstvo vyradené US Vallenciennes Orchies. V maďarskej lige bola so Šoproňom 3 krát vicemajstrom krajiny.

Spartak Moskovská oblasť 
Spartak Moskovská oblasť sa pod jej vedením stal dvojnásobným víťazom Európskej ligy (2007, 2008), získal 2 ruské tituly, v roku 2008 bol víťazom základnej časti ruskej ligy a v roku 2007 sa dostal do semifinále Ruského pohára.

Dinamo Moskva 
S Dinamom Moskva postúpila v sezóne 2008/2009 do semifinále ruskej ligy a v tej istej sezóne do semifinále Európskeho pohára FIBA, kde ruský klub vypadol s talianskym Cras Basket Taranto.

Ros Caseres Valencia 
Trénerskou španielskeho teamu Ros Caseres Valencia sa stala v marci 2011 a postúpila s ním do Final Four Európskej ligy. V španielskej lige získala 2. miesto. Zmluvu s vicemajstrom Španielska predĺžila aj na sezónu 2011/2012. Koncom roka 2011 bol z pozície trénerky španielskeho teamu po tesnej prehre na palubovke Vilniusu odvolaná, napriek tomu, že Valencia v tom čase bola na čele domácej súťaže bez prehry a v Európskej lige viedla svoju skupinu.

ZVVZ USK Praha 
Do Prahy na post hlavnej trénerky bola angažovaná v novembri 2012, pričom hneď v prvej sezóne v Prahe získala s družstvom 16. národný titul a postúpila do play-off Euroligy. S teamom získala titul národného šampióna aj v nasledujúcej sezóne 2013/2014 a v najprestížnejšej kontinentálnej súťaži, Európskej lige postúpila medzi 8 najlepších teamov. V sezóne 2014/2015 získala senzačne titul v Eurolige. S USK získala od svojho príchodu 6 titulov domáceho šampióna a okrem víťazstva v Európskej lige si v dvoch nasledujúcich sezónach pripísala s teamom aj 4. miesto v Európskej lige.

Reprezentácia Slovenska 
Ako asistentka trénera Tibora Vasiľka získala v roku 1997 na Majstrovstvách Európy v Budapešti 2.miesto. Ako hlavná trénerka reprezentácie Slovenska obsadila so Slovenskom 8. miesto na majstrovstvách sveta v roku 1998 a 4. miesto na ME v Poľsku, čím si reprezentácia zaistila postup na Olympijské hry v Sydney 2000. Po spore SBA s manažérom reprezentácie Jozefom Smolekom a jeho odvolaní odmietla reprezentáciu v Austrálii viesť.

Od roku 2009 pracovala ako športová riaditeľka reprezentácie Slovenska. V marci 2011 sa opätovne stala trénerkou slovenskej ženskej reprezentácie a team viedla aj na Majstrovstách Európy v Poľsku.

Reprezentácia Ruska 
S reprezentáciou Ruska získala ako asistentka trénera Igora Grudina titul majsteriek Európy v 2007 a bronzovú medailu na olympijských hrách v Pekingu 2008.

Funkcionárska kariéra 
Od roku 2010 pôsobila ako prezidentka ženského klubu BK Petržalka, kde zároveň trénovala žiačky.

Ocenenia a úspechy 
Trénerské ocenenia a úspechy
 23 titulov majstra krajiny v 4 rôznych krajinách (10 slovenských, 3 československé, 2 ruské, 8 českých)
 5 víťazstiev v Európskej lige - 2 s SCP Ružomberok, 2 so Spartakom Moskovská oblasť, 1 s USK Praha
 2. miesto na turnaji Golden Cup - neoficiálnych majstrovstvách sveta klubov v brazílskej Londrine (1998)
 13  účastí vo Final Four Európskej ligy FIBA a Európskeho pohára majstrov so 4 rôznymi klubmi
 Semifinále Európskeho pohára FIBA s Dinamom Moskva (2008/2009)
 Víťazstvo v stredoeurópskej súťaži Super Cup (1994)
 Víťazstvo v súťaži Maďarsko-slovenský pohár (1995)
 V ankete SBA získala titul Trénerka storočia
 2006 - trénerka "výberu sveta" - All Star game FIBA - Pécs (Maďarsko)
 2007 - trénerka "výberu sveta" - All Star game FIBA - Valencia (Španielsko)
 19 víťazstiev v ankete Slovenskej basketbalovej asociácie - Tréner roka
 Ocenenie FIBA - najúspešnejšia trénerka modernej histórie Euroligy
 Ocenenie najlepšia trénerka v Eurolige basketbalistiek 2014/2015 podľa eurobasket.com
 Bronzové medaily s reprezentáciou Ruska ako asistentka trénera na LOH v Pekingu 2008.
 Majsterka Európy s reprezentáciou Ruska ako asistentka trénera na ME v Taliansku 2007.
 Strieborné medaily s reprezentáciou Slovenska ako asistentka trénera na ME v Maďarsku 1997.
 Štvrťfinále MS 1998 a 4. miesto na ME 1999 ako hlavná trénerka slovenskej reprezentácie.
Členka siene slávy FIBA od roku 2019.
Členka siene slávy slovenského basketbalu od roku 2018.
Ocenenie „Najúspešnejšia slovenská trénerka basketbalistiek v 20. storočí“ – 1. miesto.
Členka WABC (World Association of Basketball Coaches) FIBA v roko 2019-23 ako člen Executive Committee.
Hráčske úspechy
 Víťazka Pohára Lliliany Ronchettiovej so Slávia VŠ Praha ako kapitánka družstva (1976).
 Majsterka Československa so Sláviou VŠ Praha (1973).
Ostatné
 28. 10. 1998 - ocenenie prezidentom SR - Rad Ľudovíta Štúra III. triedy
 Nositeľka ocenenia Krištáľové krídlo - kategória Šport (1999)
 Nominácia na ocenenie Slovenka roka (2010)
Čestná občianka mesta Ružomberok (1997)
Čestná občianka mesta Žilina.
Cena Žilinského samosprávneho kraja (2015)
Zlatá plaketa ministerstva zahraničných vecí SR za mimoriadny športový prínos a vynikajúcu prezentáciu Slovenska v zahraničí (2014)

Referencie

Externé odkazy 
Osobnosti.sk

Slovenské basketbalistky
Slovenskí basketbaloví tréneri
Držitelia Krištáľového krídla
Osobnosti zo Žiliny
Členovia Siene slávy slovenského basketbalu
Držitelia Radu Ľudovíta Štúra III. triedy